Kun 4,5 procent af de danske dieselbiler, der på grund af VW’s snyde­software udleder for meget NOx, er udbedret, selv om der er gået knap et år, siden svindlen blev opdaget. Det viser en opgørelse, som Færdselsstyrelsen har udarbejdet for Ingeniøren.

91.000 danskeres biler af mærkerne VW, Skoda, Audi og Seat er ramt af skandalen, hvor VW installerede software til at snyde laboratorie­testene, så det så ud, som om bilerne overholdt grænsen for udslip af sundhedsskadelige kvælstofilter.

Mindst et år forsinket

Allerede i november sidste år lovede VW, at samtlige 11 millioner snydebiler ville blive udbedret inden udgangen af 2016. Men nu bliver det i bedste fald næste år, at det sker.

»Det er fuldstændig uacceptabelt, at der skal gå så lang tid. Skandalen ruller blot videre. Det er skidt for miljøet og for folkesundheden,« siger Christel Schaldemose (S), som er medlem af det undersøgelsesudvalg, Europa-Parlamentet har nedsat til at kulegrave skandalen.

I USA er historien en helt anden. Her accepterede Volkswagen i juli at købe en del af de berørte biler tilbage og rette op på resten – en løsning til næsten 100 mia. kr.

Tidslinje: VW-sagen

»Vores regler er ikke engang stramme sammenlignet med de amerikanske. Teknologien til at rense udstødningen findes,« siger Christel Schaldemose, der frygter, at vi kommer ind i både 2018 og 2019, før alle biler er udbedret.

Det skyldes bl.a., at der indtil videre kun er typegodkendt reparationer til 10 procent af de danske biler. De har en motor på 2,0 liter, som kan opdateres alene med software. Den langt mere udbredte 1,6-liters-­motor skal have ny indsugning, hvilket er en del mere kompliceret.

Måske er det bare umuligt

Der findes ingen samlet opgørelse over, hvor mange biler i Europa der er repareret, men i Sverige gælder det kun 1,5 procent.

At det trækker ud med en løsning kommer dog ikke som nogen overraskelse for en af dem, der afslørede skandalen. Han hedder Peter Mock og leder den europæiske afdeling af miljøorganisationen ICCT, som bestilte de tests, der gjorde de amerikanske myndigheder opmærksomme på svindlen.

»Vi har hele tiden mistænkt, at det ville være svært eller måske umuligt at rette op på udslippet,« siger Peter Mock og henviser til, at den nye indsugning til 1,6-liters-­motoren, som VW arbejder med i Europa, blev afvist i USA:

»Det er umuligt at ændre motorerne, uden at der er negative sideeffekter. Dem accepterer amerikanerne ikke, og det er et spørgsmål, om vi vil gøre det i Europa.«

Hvis det ikke er tilfældet, kan det trække endnu mere i langdrag.

De første tests af reparerede biler, udført af den tyske bilistorganisa­tion, ADAC, viser dog hverken øget brændstofforbrug eller nedsat motorydelse, men de siger ikke noget om partikelfiltrets holdbarhed.

I miljøorganisationen Det Økologiske Råd konstaterer transportmedarbejder Jeppe Juul, at VW’s løfter til europæerne bliver brudt ét for ét:

»Det er en skandale i sig selv, at myndighederne og VW ikke kan få styr på det her. Vi bliver nødt til at statuere et eksempel – ikke bare over for bilindustrien, men også andre industrier. Vi kan ikke have, at det betaler sig at svindle.«

Færdelsstyrelsen: Kan ikke gå hurtigere

Chefkonsulent Niels-Anders Nielsen fra Færdselsstyrelsen er medlem af den task force under Transportministeriet, der håndterer dieselsvindlen herhjemme. Han påpeger, at der er tale om hundredvis af bilmodeller, som hver for sig skal testes.

»Derfor kan det ikke gå hurtigere,« siger han.

Han har sammen med flere kolleger besøgt det tyske Kraftfahrt-Bundesamt i Flensborg, som godkender de fleste ændringer. Her konstaterede de, at der bliver lagt ‘blod, sved og tårer’ i at få styr på ændringerne. De danske myndigheder har derfor fuld tillid til deres tyske kolleger.

Danmark, Tyskland og Finland er de eneste lande, hvor det bliver obligatorisk for bilejerne at foretage ændringer, der nedbringer NOx-udslippet. Det sker på VW’s regning. Gør bilejerne det ikke, vil bilen blive kasseret ved periodisk syn.